408CaelTrefnArEinTalentau
Cael Trefn Ar Ein Talentau gan Janice Ross Addas ar gyfer yr Ysgol Gyfan Nod Archwilio'r syniad ei bod hi'n bosib i ni golli ein talentau os na wnawn ni eu defnyddio.
Paratoad a deunyddiau Fe allai'r oedolyn sy'n arwain y gwasanaeth ddarllen y stori sy'n dilyn i'r plant fel y mae hi. Neu, fe allech chi ofyn i oedolyn arall gymryd rhan Mrs Mopsi wrth i chi ddarllen y stori.
Os ydych chi'n penderfynu mynd am yr ail ddewis, fe fydd arnoch chi angen: ffedog, cap mop, menig rwber, bagiau bin du, mop, brwsh, dwster, brwsh dannedd, polish dodrefn, a hosan a chanol afal. Gwasanaeth Darllenwch y stori, neu ei darllen ac actio'r rhannau penodol.
Glanhau Mawr y Gwanwyn gan Janice Ross
Aeth Mrs Mopsi i'r gegin, ac yno yn un o'r droriau fe gafodd hi hyd i'r peth roedd hi'n chwilio amdano, sef tocyn anrheg i brynu blodau. Ei brawd oedd wedi rhoi'r tocyn, gwerth £20, iddi'n anrheg ar ei phen-blwydd y llynedd. Roedd hi wedi meddwl ei wario sawl tro, ond byth wedi gwneud. Yn ystod yr haf cynt, wrth ymweld â'r ganolfan arddio, roedd hi wedi gweld planhigion y gallai hi fod wedi'u plannu wrth ddrws ffrynt ei thy. Ond doedd hi am brynu'r rheini gyda'r tocyn anrheg bryd hynny. Adeg y Nadolig wedyn, roedd hi wedi gweld tusw o flodau coch mewn basged wedi'u haddurno â rhubanau aur. Roedd hi'n eu hoffi'n fawr, ond wnaeth hi ddim prynu'r rheini chwaith gyda'r tocyn anrheg. Ac wedyn, pan oedd ei chymdoges, Mrs Dili, yn yr ysbyty, fe feddyliodd y gallai hi wario'r tocyn a mynd â thusw arbennig o hardd i Mrs Dili, yn hytrach na thusw bach oedd yn costio tua £2.99 yn yr archfarchnad. Ond, na, penderfynu peidio â gwario'r tocyn wnaeth hi'r tro hwnnw hefyd, a phrynu basgedaid o ffrwythau i'w chymdoges yn lle hynny.
Gofynnwch i'r plant ydyn nhw, neu rywun o'u teulu, wedi cael tocyn anrheg ryw dro? Oedden nhw'n gwybod fod dyddiad dod i ben ar rai? Beth maen nhw'n feddwl o hynny? Roedd tocyn anrheg Mrs Mopsi wedi'i wastraffu. Dywedwch fod ein doniau ni yn debyg i docynnau anrheg. Rydyn ni i gyd wedi cael gwahanol ddoniau. Rhodd yw pob un ohonyn nhw. Holwch y plant ydyn nhw'n gwybod beth yw doniau. Derbyniwch yr atebion arferol, fel y rhai sy'n ymwneud â chwaraeon, cerddoriaeth, celf a chrefft, ac ati. Ceisiwch ymestyn syniad y plant am ddoniau. Er enghraifft, holwch nhw ydyn nhw'n adnabod rhywun yn eu dosbarth sy'n dda am wrando, neu'n dda am drefnu, neu'n dda am ofalu.
Myfyrdod Meddyliwch am yr holl ddoniau sydd wedi cael eu rhoi i bob un ohonom.
Cofiwch, os gwnaf fi guddio rhyw ddawn sydd gen i mewn drôr ac anghofio amdani (fel y tocyn anrheg i brynu blodau) yna, efallai, ymhen amser pan benderfynaf fi ei defnyddio hwyrach na fyddaf fi mor ddawnus ag yr oeddwn i o'r blaen! Gweddi Annwyl Dduw,
Diolch dy fod ti wedi ein gwneud ni, fel bod gan bob un ohonom ddoniau arbennig. Helpa ni i'w defnyddio i'w potensial llawn, ac wrth i ni wneud hynny, fendithio pobl eraill hefyd. Amen. Emyn Gwasanaethau Cynradd >>